钦定古今图书集成/明伦汇编/官常典/第079卷 > 沛郡简公祯
## 钦定古今图书集成/明伦汇编/官常典/第079卷 > 沛郡简公祯

按《魏书秦王传》：“秦明王翰子仪，仪子新蔡公干，干子
祯，通解诸方之语，便骑射。世祖时为司卫监，从征蠕
蠕，忽遇贼别部，多少不敌，祯乃就山解鞍放马，以示
有伏，贼果疑而避之。”高祖初，赐爵沛郡公，后拜南豫
州刺史。太湖山蛮时时钞掠，前后守牧，多羁縻而已。
祯乃设画，召新蔡、襄城蛮魁三十馀人。祯盛武装于
州西为置酒，使之观射。先选左右能射者二十馀人，
祯自发数箭皆中，然后命左右以次而射，并中。先出
一囚，犯死罪者使服军衣，亦参射限。命射不中，祯即
责而斩之。蛮魁等伏技畏威，相视股栗。又豫教左右
取死囚十人，皆著蛮衣，云是钞贼。祯乃临坐，伪举目
瞻天，微有风动。祯谓蛮曰：“风气少暴，似有钞贼，入境
不过十人，当在西南五十里许。”即命骑追掩，果缚送
十人。祯告诸蛮曰：“尔乡里作贼如此，合死以不？”蛮等
皆叩头曰：“合万死！”祯即斩之。乃遣蛮还，并加慰谕，诸
蛮大服。自是境无暴掠，淮南之人相率投附者三千
馀家。置之城东汝水之侧，名曰归义坊。初，豫州城豪
胡丘生数与外交通，及祯为刺史，丘生尝有犯，怀恨，
图为不轨，诈以婚进。城人告云：“刺史欲迁。”城中大家
送之向代，共谋翻城。城人石道起以事密告祯，速掩
丘生并诸预谋者。祯曰：“吾不负人，人何以叛？但丘生
诳误，若即收掩，众必大惧。吾静以待之，不久自当悔
服。”语未讫，而城中三百人自缚诣州门，陈丘生谲诳
之罪。丘生单骑逃走，祯恕而不问。后征为都牧尚书。
薨，赠侍中、仪同三司，谥简公。有八子，第五子瑞。初，瑞
母尹氏有娠致伤，后昼寝，梦一老翁，具衣冠告之曰：
“吾赐汝一子，汝勿忧也。”寤而私喜，又问筮者，筮者曰：
“大吉。”未几而生瑞，祯以为协梦，故名瑞，字天赐，位大
中大夫。卒，赠太常卿。